勸考亭收文公書兼聚書
作者：陳普
朝代：宋

paragraphs: 孟氏繼孔徂，鳳鳥竟寂寞。
千年性命傳，造化欲廢閣。
生人無所之，死者不可作。
人心萬山隔，治統千大落。
天生周與程，得手始撐拓。
百年復考亭，體用遂磅礴。
精密洗麤疏，深厚驅淺薄。
窾郤靡不周，混沌元無鑿。
誰家不藏書，心目迷博約。
身爲行秘書，所適常迷錯。
考亭三十匣，獨爲百川壑。
萬善始有條，列聖元非昨。
千派得一原，靈龜不勞灼。
卷帙浩無邊，要處自如躍。
歲月荒苔生，風雨惟丹雘。
翁死六十年，輒起人哀樂。
同心在咫尺，閔此無聲鐸。
爲推去後心，如受生前托。
倬彼得不磨，壞乎頼爰度。
人心已開闢，萬象森沖漠。
重搆理斯文，同盟敢無諾。